Mijlocaşul lui Manchester United, Mason Mount, a revenit marţi la antrenament, după patru luni de absenţă cauzată de o accidentare la gambă, scrie AFP, potrivit Agerpres.
În vârstă de 25 de ani, Mount a purtat tricoul lui Manchester de 12 ori de la transferul său, de 60 de milioane de lire sterline, vara trecută, de la Chelsea. Ultima sa apariţie datează din 11 noiembrie, când a intrat pe teren în timpul unei victorii în Premier League împotriva lui Luton (1-0).
"Prezenţa lui Mason la antrenamente este un factor pozitiv care vine la momentul potrivit, în timp ce United se pregăteşte pentru lunile decisive ale sezonului", a scris Manchester United în comunicatul de presă care anunţă revenirea acestuia.
Probabil că Mason Mount nu va fi disponibil pentru sferturile de finală din FA Cup de duminică împotriva lui Liverpool, dar ar putea reveni în competiţii după pauza internaţională.
Revenirea sa va fi un atu pentru clubul care încă se agaţă de speranţa de a participa în următoarea ediţie a Ligii Campionilor. Momentan, Manchester United se află la opt puncte în spatele lui Aston Villa, în prezent pe locul 4 în campionatul Angliei, ultimul loc care duce în C1.